在德國駕駛需要留意的事項

近來有好多香港人通過Working Holiday嚟到德國，有啲人就純粹因爲嚟呢邊旅行或者留學，所以要考慮一下用咩交通工具。自駕當然係一個可行嘅選擇。

依家小弟想喺呢度分享一下自己喺德國揸車嘅經驗，希望可以幫到想嚟德國自駕遊嘅香港人啦！

* 私家車車牌 對應 德國乙類車輛Klasse B，反而無分貨Van定私家車，我考咗私家車，客貨車係可以揸的。大家嚟德國旅行，又點會揸貨Van呢？當然唔會，不過德國有Wohnwagen同Wohnmobil，簡單啲嚟講就係露營車，大到可以喺入面訓教，你有香港私家車車牌，喺可以揸呢啲比貨Van還要大嘅露營車。當然你駕駛能力夠唔夠，就要自己衡量啦。

* 電單車的話係屬於甲類車輛Klasse A。我因爲無經驗，所以唔係太清楚，估計香港嘅電單車牌，都可以喺德國度直接用。
* 其實國際牌衹不過係類似一張翻譯文件，德國連呢張文件都無需要睇，所以你如果淨係喺德國揸車的話，呢八十蚊可以慳返。當然，如果你想去其他歐洲國家的話，係需要呢張國際牌嘅，咩都唔洗做，俾幾十蚊，買個保險，點都有著數。
* 用外地牌照，可以響德國揸半年車，如果嚟旅行的話，點都夠啦。

依家你有車牌，可以揸啦，你就要問自己幾個問題：

### 你係咪真係需要，或者想自駕？

* 自駕其實唔一定平，係睇下你想去嘅地方係咩地方。

德國有火車，新冒起嘅長途巴士，城市裏面有地鐵，電車，巴士。根據自己需要嚟決定用咩交通工具啦！如果你係穿越幾個大城市，咁可能火車加本地交通會更加平，更加方便。但如果你去啲比較偏遠嘅地方，當地交通又唔發達的話，自駕就可能係最好嘅選擇。

### 架車點嚟？

* 租。好多公司，好多選擇，大公司有幾間，Sixt，Europcar
	+ www.sixt.com
	+ www.europcar.com

* 依家租車公司提供好大彈性，比如話法蘭克福攞車，去到維也納放車都可以，甚至可以叫人嚟收。

自己無租過，所以俾唔到好多意見俾大家，但我估計上網有足夠資料，大家可以自己搵下。

路牌
--

#### 出口

呢個德文字係代表出口，通常你揸揸下高速公路，會先見到説明路綫嘅大型指示牌，之後就係呢塊出口牌。

#### 限制取消

呢塊係最爽皮嘅指示牌，雖然Adidas的確係德國公司，但唔關Adidas事，呢塊牌有四條綫，代表“之前嘅限制依家一筆勾銷”。假設你響高速公路上面見到有個地盤，叫你揸120，到你過咗個地盤，通常你會見到呢塊牌，代表呢個120嘅限制已經取消。

#### 讓 ，此處先行

德國有“讓”呢塊牌，同香港嘅一樣，祇不過係無咗個勁多筆劃嘅讓字。另一方面德國有"此處先行"，其實就係“讓”嘅相反意思。你見到呢塊牌，可以安心揸過呢個街口，其他分支會有讓牌。呢個類似火箭嘅牌係多一重保障，等揸緊先行權道路嘅司機更加清楚咁解。

#### 先行路

其實就係此處先行嘅延長版，你見到呢塊牌之後，就可以記住，呢條街係先行路，你大曬，知道你見到“停”，“讓”之類嘅牌，就知道你再無先行權。

#### 城區，非城區

你睇唔明塊牌上面寫咩，好正常，不過你唔需要知，地名嚟咖啫，最重要係你認得個形狀。前者代表你進入咗城區，速度如果無額外注明係50，下面塊牌代表你離開緊一個城區，可以揸100，但係喺三公里内你會進入另一個城區，到時你又會見到一塊城區牌。

#### 三十區

你可能會問，一個圈加三十，即係揸30囉，點解又要加個Zone落去。其實你有道理，三十區自然揸三十，但係響呢個區裏面，唔一定會有牌指示你要讓定先行，咁你就要不斷使用“右先於左”呢個原則，每過一個街口你都要減慢，睇下右邊有無車嚟，無你就可以繼續，有的話你要讓佢。你嘅左邊就可以完全無視啦。點解？因爲你嘅左邊就係佢嘅右邊（複雜呢），佢要讓你的。

#### 低交通區

呢塊牌其實咩意思都好清楚，德國人俗稱叫"Spielstraße"，即係"玩樂區街道"，你揸咗入去唔係代表你會好開心，而係呢條街係屬於民居地區，細路仔可以響上面玩，所以必須極小心揸車，官方規定係車速要等於步行速度。

#### 備注

有時候有啲牌下面有備注，例如話高速公路無端端寫80，下面有塊牌寫咗啲嘢，你睇唔明，呢個時候你就要觀察下其他車，有無真係話完全無視呢塊牌。下面佢可能寫：衹限雨天。咁平常天氣的話你就唔需要理會佢。

#### 右上左落

因爲車係左軚車，所以廢話都要講多次，車係靠右行的。所以記得：轉彎嘅時候唔好習慣性食住左邊彎嚟入，記得盡量靠右。入迴旋處嘅時候，亦都係向右行，唔好轉錯。講起迴旋處，記得出彎嘅時候要打燈，等想入迴旋處嘅人知道你係咪出緊去。

#### 左讓右

上面提及，有個原則叫先右後左，或者叫左讓右啦。但凡見到完全無表示嘅路口，三十區入面，都要讓右面嘅車。

#### 速度

普通城區：50 km/h

30區：30km/h （廢話），但記得街口前要非常慢，睇實右邊有無車嚟。

低交通區: 步行速度，即不多於7km/h，實際上甚少人遵守，絕對唔好快過30。我自己通常二波三波唔俾油就十幾二十咁慢慢碌。

郊區：100km/h，有時候郊區有啲路上上落落，彎都幾急下，唔好以爲你話一百就用到盡。除非你好似德國人咁揸得慣，又清楚自己架車屬於咩水平，否則佢寫一百，有啲路你都唔好揸到盡。

重型車輛用馬路：無限制，建議130km/h

高速公路：無限制，建議130km/h，不建議低於80km/h

#### 爬頭

首先呢個大家有揸車都知道，如非必要唔好爬人頭，因爲你爬頭就係短暫嘅逆綫行車，好危險。不過喺德國有時候你唔能夠唔爬頭，例子：呢邊好多人踩單車，亦有好多拖拉機，佢地速度不過二十三十，響非城區你係唔爬唔得。呢個時候你就要及早留意，對面有無車，有的話你真係要早早刹車，跟住拖拉機尾，到真係完全睇到嚟緊幾百米真係無快車，就可以拖返落低波，極速爬頭。

#### 泊車牌

一方面可以當冰刮用，另一方面佢嘅真正用途係指示你嘅停車時間，比如話某啲地方可以泊車，但祇限半個鐘，咁你就唔會搵到好似香港咁一碌一碌嘅泊車錶，而係要將你停車時間轉上去，放響車頭玻璃下容易可見嘅地方，張圖就係代表你十一點泊咗嚟，咁十一點半，如果有警察叔叔嚟巡，見到你塊牌，就知道你超時半個鐘，比張牛肉乾你。

### 更深入地講解下某啲題目

#### 高速公路

德國真係好出名，差不多同啤酒香腸齊名嘅特色，可以話係所謂的"歐韜班"Autobahn高速公路，響德國高速公路上面係無速度限制的（有啲路段容易塞，或者有工程搞緊，會限制返個速度）。呢樣嘢聽落好不可思議，但新手揸上去，如果撞正車多，係好容易嚇到標尿的。

通常德國嘅高速公路最少有三條線，無論佢係兩條線定係三條線都好，最左邊條線一定係快綫，而右邊的線就一定係慢線。通常啲大貨櫃車或者比較慢既車都會靠右行，咁比喻你時速80，就唔需要爬頭，一路行右綫就得啦。你跟住客貨車便可。如果你要爬頭，咁你就可以係中線行車，如果咁都係遇到啲太慢嘅車，你就可以再用埋左綫爬頭。記得記得：左邊其實祇係畀大家用嚟爬頭。如果有空位，記得盡量靠右行，否則會俾人鬧。

轉綫唔係你話想點轉就點轉，響高速公路上面，你永遠祇呢夠用快綫，從人家左邊爬頭。睇圖：依家你係一號車，揸得好快，行中綫，要爬二號車頭，你要睇快綫有無車嚟緊，有的話你要收油，跟二號車尾，等人家過咗，你就打左燈，上快綫，過完就打右燈返返去中綫。你係唔可以用慢綫超車的！快車永遠都有先行權。所以如果你係三號車，想爬四號車頭，你應該比一號車行先。

可能有啲男人，難得嚟到德國，上歐韜班，就想扮拓海，踩衡油門。呢個我都明白，有時候我出差要晨咁早出門，馬路上面車都唔見一架，又揸緊公司車，就會測試一下架車嘅極限。不過都係偶一爲之，平時自己係揸140或者160，視乎自己急唔急啦。揸超過130係好浪費油，又要打醒十二分精神，所以最好都係唔好貪快。

如果你想扮一下拓海，首先你要問下自己得唔得。響高速公路上面你要成日爬頭，好需要你睇左鏡，倒後鏡，去判斷其他車嘅位置同速度，而且你要記得轉頭，唔洗好似考試咁誇張，但響高速公路上面，真係好重要。

除非你租法拉利，林寶之類嘅車，你好肯定無咩人快得過你的話，唔好以爲你就可以毫無忌憚轉左綫，因爲你就算你揸緊架寶馬，俾行曬油，行緊270，前面架福士揸緊190，你覺得佢實在太慢，要爬佢頭的話，你永遠都唔知左綫有無一間法拉利剛剛從後用時速320飛撲而來，轉頭向左就係要睇倒後鏡同左鏡都睇唔到嘅死角。

重申一次，快綫嘅車係有先行權的，你要轉綫的話，必須要注意，唔好阻住啲有錢佬風馳電掣，佢刹唔切車，先唔講一架時速三百嘅車從後炒落你車尾，你有幾多機會可以生存，比你生存到，都可能唔想生存，因爲出事係你嘅責任，所有人，車嘅損傷都要你賠。我唔想恐嚇各位上歐韜班嘅朋友，但係香港的確無路段係可以咁快咁危險。所以婆媽都要講：一開始慢慢嚟，習慣咗再可以體驗下速度。

另外睇清楚車入面近車門度，應該有張Label，講到明如果係冬天軚的話，都有一個時速限制，通常係190左右，咁你就唔好試，冬天軚係多軚紋，等水啊雪啊泥啊呢啲半液體可以排出去，但平常計的話係無咁咬地的。

### 其他德國有，香港無嘅規則

#### 天氣

香港凍極都唔會落雪（就算都都係大霧山山頂掛…）而德國冬天落雪係好平常的，就算唔係冬天，春天秋天入黑之後，氣溫都可以跌穿零度。當然響德國如果你租車，唔需要擔心架車嘅規格，比如話車胎或者擋風玻璃水，佢地會適時換胎（一年兩次，冬夏各一次，溫度低過六度就會換），玻璃水亦都撈埋酒精，唔會因爲低溫而結冰。

如果咁唔好彩，天氣差，落雪的話，第一件事就係要搵下車入面有無個冰刮，刮走曬所有雪，包括車頂上面嘅冰同雪（你刹車急的話啲雪會滑落去車頭玻璃度）。另一方面你要及早撻車，開行個車窗發熱器，等車入面啲水汽唔會癡響車入面嘅玻璃。

刮好曬冰雪，睇嘢清清楚楚，唔代表你可以放心揸，因爲你架車有雪的話，代表路面可能有積雪，或者半融化嘅雪水，就算你睇落好似無雪無剩，淨係見到一陣薄薄嘅白色霧氣鋪喺馬路上面，其實反而係最危險，因爲咁可以代表路面結咗冰，會好滑。唔好話：超，你又話有冬天軚。冬天軑會有幫助，但係如果路面有明顯積雪，或者結冰的話，啲軚都係廢的。你一定要比平時揸嘅速度慢一半以上，早一倍，甚至兩倍距離就刹車，入彎尤甚。有新雪的話，無論刹車定轉彎，都極度難操控！無經驗的話，真係寧願唔好揸！

#### 去其他國家

揸德國高速公路唔駛畀錢，但揸去其他歐洲國家，可能要買通行證，或者上高速的時候要比錢。瑞士就斷年計，一年大概四十歐，唔理你嚟一日定一個月，買張貼紙，瑞士任通行。法國就響某路段入口出口擺收費站，類似香港啲隧道咁。出發之前記得搵定資料。